b"\n_START_ARTICLE_\nShetland Islands Council Ferries\n_START_SECTION_\nHistorikk\n_START_PARAGRAPH_\nTransport av gods og passasjerer ble frem til begynnelsen av 1970-tallet i hovedsak utf\xc3\xb8rt av North of Scotland, Orkney & Shetland Steam Navigation Company med det statsubsidierte skipet \xc2\xabEarl of Zetland\xc2\xbb i konkurranse med to mindre akt\xc3\xb8rer som knyttet \xc2\xabFastlands-Shetland\xc2\xbb med \xc3\xb8yer i nord.I enkelte lokalsamfunn som ikke hadde kaianlegg som kunne ta i mot \xc2\xabEarl of Zetland\xc2\xbb ble frakten befordret med privateide fiskeb\xc3\xa5ter, sm\xc3\xa5b\xc3\xa5ter eller rob\xc3\xa5ter._NEWLINE_I 1960 konkluderte Zetland County Council med at det m\xc3\xa5tte innf\xc3\xb8res et system med bilferger, og etter at myndighetsrepresentanter var p\xc3\xa5 et norgesbes\xc3\xb8k i 1961 ble det senere innf\xc3\xb8rt et system som var tiln\xc3\xa6rmet likt det norske systemet. Fem bilferger - \xc2\xabFivla\xc2\xbb, \xc2\xabGeira\xc2\xbb, \xc2\xabGrima\xc2\xbb, \xc2\xabFygla\xc2\xbb og \xc2\xabThora\xc2\xbb - ble bestilt i 1973. Fergene var av en type lik norske fjordferger._NEWLINE_I 1975 ble Zetland County Council og Lerwick Town Council sl\xc3\xa5tt sammen til Shetland Islands Council, og fergedriften ble lagt under Roads Department. I 1992 ble fergedriften lagt under Marine Operations Department.\n_START_SECTION_\nNorth Isles-sambandene\n_START_PARAGRAPH_\nNorth Isles knyttes sammen av et samband over Yell-sundet, fra Mainland til Yell, og et trekantsamband over Bluemull-sundet, mellom \xc3\xb8yene Unst, Fetlar og Yell.\n_START_SECTION_\nBluemull service\n_START_PARAGRAPH_\nFergeforbindelsen over Bluemull-sundet, mellom Gutcher p\xc3\xa5 Yell og Belmont p\xc3\xa5 Unst, ble etablert 20. november 1973. I desember 1975 ble ogs\xc3\xa5 startet med enkelte seilinger til Oddsta p\xc3\xa5 Fetlar, f\xc3\xb8r terminalen i 2014 ble flyttet til Hamars Ness._NEWLINE_Sambandet ble trafikkert av \xc2\xabGeira I\xc2\xbb frem til \xc2\xabFivla II\xc2\xbb ble satt inn ruten 22. april 1985. Sambandet betjenes av de to fergene \xc2\xabBigga\xc2\xbb og \xc2\xabGeira II\xc2\xbb\n_START_SECTION_\nYell service\n_START_PARAGRAPH_\nDen f\xc3\xb8rste bilfergen over Yell-sundet var \xc2\xabFivla I\xc2\xbb som ble satt inn i rute 21. mai 1973 mellom Mossbank p\xc3\xa5 Mainland og Ulsta p\xc3\xa5 Unst. \xc2\xabFivla\xc2\xbb erstattet en motorb\xc3\xa5ttjeneste for passasjerer som ble etablert p\xc3\xa5 slutten av 1930-tallet. I 1950 ble anl\xc3\xb8psstedet p\xc3\xa5 Mainland flyttet til Toft, 1,5 kilometer nordvest for Mossbank. I september 1975 ble \xc2\xabThora\xc2\xbb satt inn i sambandet, og ferdigstillelsen av nye ferger gjorde det mulig \xc3\xa5 operere med to ferger over Yell-sundet p\xc3\xa5 sommeren. I juli 1980 fikk SIC Ferries frigjort materiell til \xc3\xa5 drifte sambandet med to ferger \xc3\xa5ret rundt._NEWLINE_\xc2\xabFivla I\xc2\xbb og \xc2\xabThora\xc2\xbb ble erstattet av henholdsvis \xc2\xabFygla\xc2\xbb i 1982 og \xc2\xabBigga\xc2\xbb i 1991. Etter lengre tids kapasitetsproblemer p\xc3\xa5 sambandet ble SIC Ferries' st\xc3\xb8rste og mest moderne bilferger satt inn 17. august 2004. \xc2\xabDaggri\xc2\xbb og \xc2\xabDagalien\xc2\xbb ble bygd i 2003 etter Polarkonsults tegninger og hvert skip har en kapasitet p\xc3\xa5 32 personbiler eller fire vogntog._NEWLINE_Fergesambandet over Yell-sundet er SIC Ferries' mest trafikkerte, b\xc3\xa5de m\xc3\xa5lt i antall passasjerer og i antall kj\xc3\xb8ret\xc3\xb8y. Siden 2012 har det hvert \xc3\xa5r blitt transportert mer enn 130 000 kj\xc3\xb8ret\xc3\xb8y og rundt 270 000 passasjerer mellom Toft og Unst.\n_START_SECTION_\nSamband fra Mainlands \xc3\xb8stkyst\n_START_PARAGRAPH_\nFra de to havnene Vidlin og Laxo, p\xc3\xa5 Mainlands nord\xc3\xb8stkyst, har SIC Ferries ruter til henholdsvis Out Skerries og Whalsay. Fra Shetlands hovedstad, Lerwick, er det fergeforbindelser til Bressay og Out Skerries.\n_START_SECTION_\nBressay service\n_START_PARAGRAPH_\nScotland Islands Council etablerte en fergeforbindelse mellom Lerwick sentrum og Maryfield p\xc3\xa5 Bressay 13. oktober 1975. Sambandet over Bressay-sundet er SIC Ferries' korteste og et av deres mest trafikkerte med frakt av rundt 70 000 kj\xc3\xb8ret\xc3\xb8y og 170 000\xe2\x80\x93200 000 passasjerer \xc3\xa5rlig._NEWLINE_Frem til 1975 ble Bressay-sundet trafikkert av motorb\xc3\xa5ter som kunne frakte passasjerer. Den f\xc3\xb8rste bilfergen p\xc3\xa5 sambandet var \xc2\xabFivla I\xc2\xbb, som i 1976 ble erstattet av \xc2\xabGrima\xc2\xbb. Den 2. november 1993 gikk \xc2\xabLeirna\xc2\xbb inn p\xc3\xa5 ruten. Med en kapasitet p\xc3\xa5 19 personbiler var \xc2\xabLeirna\xc2\xbb da SIC Ferries' st\xc3\xb8rste ferge.\n_START_SECTION_\nOut Skerries service\n_START_PARAGRAPH_\nFiskefart\xc3\xb8yet \xc2\xabSpes Clara\xc2\xbb gikk i Out Skerries-ruten frem til den mer tilpassede passasjer- og bilfergen \xc2\xabFilla\xc2\xbb (n\xc3\xa5 \xc2\xabSnolda\xc2\xbb) ble satt inn i ruten i 1983. \xc2\xabFilla\xc2\xbb kunne frakte opp til 20 passasjerer og ett kj\xc3\xb8ret\xc3\xb8y som kunne kj\xc3\xb8res inn og ut i skipets hekk. En ny ferge med samme navn ble satt inn i ruten 9. juni 2004. Kapasiteten p\xc3\xa5 sambandet \xc3\xb8kte til 30 passasjerer og ni biler og i tillegg kan \xc2\xabFilla\xc2\xbb frakte gods-, kj\xc3\xb8levarer og 13 tonn ferskvann. \xc2\xabFilla\xc2\xbb trafikkerer en rute mellom havnen p\xc3\xa5 Bruray og Vidlin p\xc3\xa5 Mainland, med enkelte avganger ogs\xc3\xa5 til Lerwick.\n_START_SECTION_\nWhalsay service\n_START_PARAGRAPH_\nDe to fergene \xc2\xabHendra\xc2\xbb og \xc2\xabLinga\xc2\xbb, med en samlet kapasitet p\xc3\xa5 tretti personbiler, betjener ruten mellom Symbister p\xc3\xa5 Whalsay og Laxo p\xc3\xa5 Mainland. Hvert \xc3\xa5r blir det fraktet over 78 000 kj\xc3\xb8ret\xc3\xb8y p\xc3\xa5 ruten, noe som gj\xc3\xb8r det til et av de mest trafikkerte av sambandene. I februar 1975 ble det etablert en fergeforbindelse mellom Lerwick og Whalsay frem til fergeterminalene i Laxo og Symbister ble ferdigstilt i januar 1976._NEWLINE_I juli 1980 ble \xc2\xabKjella\xc2\xbb kj\xc3\xb8pt inn fra Torghatten Trafikkselskap. Hun ble satt inn p\xc3\xa5 ruten, som erstatning til \xc2\xabFylga\xc2\xbb, frem til april 1998. Senere ble ogs\xc3\xa5 \xc2\xabHendra\xc2\xbb og \xc2\xabLinga\xc2\xbb satt inn p\xc3\xa5 sambandet.\n_START_SECTION_\nSamband fra Mainlands s\xc3\xb8r- og vestkyst\n_START_PARAGRAPH_\nSIC Ferries opererer ett samband fra Mainland til Fair Isles i s\xc3\xb8r og ett fra vestkysten til Papa Stour. B\xc3\xa5tforbindelsen til Foula har siden 2006 blitt driftet av private akt\xc3\xb8rer.\n_START_SECTION_\nFair Isle service\n_START_PARAGRAPH_\nRuten mellom Fair Isle og Grutness, helt s\xc3\xb8r p\xc3\xa5 \xc3\xb8ya Mainland, er selskapets lengste og krysser et havomr\xc3\xa5de p\xc3\xa5  21,7 nautiske mil, hvor det ofte forekommer raske str\xc3\xb8mninger som skyldes tidevannet. I 1974 overtok SIC Ferries tr\xc3\xa5leren \xc2\xabGood Shepherd III\xc2\xbb fra Fair Isles lokalbefolkning, som til da hadde driftet ruten. I 1986 ble den nye spesialbygde godsb\xc3\xa5ten \xc2\xabGood Shepherd IV\xc2\xbb satt inn p\xc3\xa5 ruten. \xc2\xabGood Shepherd III\xc2\xbb ble omd\xc3\xb8pt til \xc2\xabKoada\xc2\xbb og ble satt inn p\xc3\xa5 ruten til Papa Stour frem til den ble solgt i 2004.\n_START_SECTION_\nPapa Stour service\n_START_PARAGRAPH_\nI 2004 ble \xc2\xabSnolda\xc2\xbb tatt ut av Out Skerries-ruten og satt inn p\xc3\xa5 ruten til Papa Stour. \xc2\xabSnolda\xc2\xbb, med en kapasitet til \xc3\xa5 ta seks personbiler, var den f\xc3\xb8rste bilfergen i fast rute p\xc3\xa5 sambandet. F\xc3\xb8r 2004 ble forbindelsen mellom Mainland og Papa Stour opprettholdt av en postb\xc3\xa5t som gikk fra Melby p\xc3\xa5 Mainland og fra 1981 gikk fiskeb\xc3\xa5ten \xc2\xabIvy Leaf\xc2\xbb, som ble leid inn av Shetland Islands Council, i rute fra West Burrafirth til Papa Stour. Somrene fra 1993 til 2001 gikk ogs\xc3\xa5 fiskeb\xc3\xa5ten \xc2\xabSpes Clara\xc2\xbb i rute til Papa Stour.\n_START_SECTION_\nFoula service\n_START_PARAGRAPH_\nSIC Ferries driftet ruten mellom Walls p\xc3\xa5 Mainland og Ham p\xc3\xa5 Foula frem til 2006. P\xc3\xa5 grunn av havneforholdene p\xc3\xa5 Foula m\xc3\xa5 det benyttes sm\xc3\xa5 b\xc3\xa5ter som samtidig er sj\xc3\xb8dyktige for kryssing av det \xc3\xa5pne havet. Postb\xc3\xa5ten \xc2\xabIsland Lass\xc2\xbb, som var eid av \xc3\xb8yfolket, trafikkerte ruten fra 1950 frem til hun gikk ned i en storm i 1962. RNLI-livb\xc3\xa5ten \xc2\xabWestering Homewards\xc2\xbb ble satt inn p\xc3\xa5 ruten frem til en nybygd b\xc3\xa5t med samme navn ble satt inn i 1991._NEWLINE_Etter kort tid ble b\xc3\xa5ten tatt av ruten fordi den ikke greide \xc3\xa5 oppn\xc3\xa5 den kontraktsfestede farten p\xc3\xa5 18 knop, og andre SIC-ferger trafikkerte midlertidig ruten frem til den ti meter lange \xc2\xabNew Advance\xc2\xbb ble levert og satt i drift 12. november 1996._NEWLINE_Det privateide shetlandsbaserte selskapet Atlantic Ferries overtok Foula-ruten 20. november 2006 og leide inn \xc2\xabNew Advance\xc2\xbb til \xc3\xa5 trafikkere sambandet. I august 2011 overtok BK Marine i Tingwall konsesjonen p\xc3\xa5 ruten. \xc2\xabNew Advance\xc2\xbb kan frakte tolv passasjerer og enten ni tonn gods eller en personbil som m\xc3\xa5 heises om bord."